Фетел каза какво няма да прави след края на кариерата си - Моторни - Формула 1 - Gong.bg
Себастиан Фетел заяви, че няма да става телевизионен експерт, ако се оттегли от Формула 1. Бъдещето на четирикратния световен шампион все още не е ясно. Той и Ферари обявиха през май, че ще се разделят в края на сезон 2020. Това доведе до привличането на Карлос Сайнц в Скудерията, а Даниел Рикардо подписа с Макларън. След това се говореше, че Фетел може да отиде в Рено, но във френския тим предпочетоха Фернандо Алонсо. Последният вариант в момента, който се спряга, е Астън Мартин. Отборът на Рейсинг Пойнт догодина ще е заводски тим на британския бранд и се твърди, че Лорънс Строл е направил оферта на Себастиан.
Самият Фетел повтори неколкократно, че засега всички опции са отворени за него – да продължи да се състезава, да спре за година или да се оттегли от спорта. Във връзка с последната възможност той каза още пред Скай Германия, че не възнамерява да става част от телевизионен екип, ако реши да прекрати кариерата си.
„Не се виждам като телевизионен експерт“, сподели Фетел.
„Обичам да говоря, но не мисля, че в подобна среда ще съм добър. Според мен е по-лесно да отговаряш, отколкото да задаваш въпроси и да следиш накъде отива разговорът. Мисля, че това не е лесно. Трябва да се подготвяш и така нататък. Може би ставаш по-добър с известен опит, не знам.“
Същевременно той посочи, че списъкът с неща, които иска да свърши след приключване на кариерата си, става все по-дълъг.
„Нямам време за нищо друго освен Формула 1. Същевременно имам три деца, така че изпълнението на подобен списък няма да е лесно.“